Andijonda Nexia-3 olib berish uchun fuqarodan qariyb 20 mln so‘m olgan ayol ushlandi

Andijon shahrida muqaddam firibgarlik jinoyati uchun sudlangan ayol yana mashina olib berishni va’da qilib, pul olgani aniqlandi, deb xabar bermoqda Tergov departamenti.
Qayd etilishicha, 2021-yil iyul oyida X.O. (47 yoshli) o‘zganing mulkini firibgarlik yo‘li bilan qo‘lga kiritish maqsadida Andijon shahar Qo‘shariq dahasida yashovchi A.I.ni (ayol, 42 yoshli) ishonchiga kirgan. Uni aldab, zavoddan chiqayotgan Nexia-3 avtomashinasidan olib berishini aytib, jami 18 million 600 ming so‘m pullarni olgan. Bergan va’dasini bajarmasdan, pullarni o‘zining shaxsiy ehtiyojlari uchun sarflab yuborgan.
Holat yuzasidan X.O.ga nisbatan Jinoyat kodeksning 168-moddasi 3-qismi “a” bandi (ko‘p miqdorda firibgarlik) bilan jinoyat ishi qo‘zg‘atilgan. Hozirda tergov harakatlari olib borilmoqda.